Snart vil der ikke længere være en lang og besværlig rute mellem nordjyderne og en storbyferie i New York. Norwegian har nemlig planer om at åbne en direkte rute fra Aalborg Lufthavn til storbyen på den amerikanske østkyst. De første fly på den nye rute vil lette i foråret 2017. - Vi har et netværk ind og ud af Aalborg i forvejen, og Aalborg er et udgangspunkt for passagerer, der vil rejse til USA. De slipper for at skulle over København. De skal kunne rejse direkte uden mellemlanding, for det er meget billigere, siger Bjørn Kjos til Ritzau. Og ikke nok med at der kommer en direkte rute, det ser også ud til, at ruten bliver billig. Bjørn Kjos siger i et interview til Ritzau, billetterne kommer til at ligge på omkring 2700 kroner. Ruten bliver billig, fordi den skal betjenes af en ny flytype, der har længere rækkevidde og mindre brændstofforbrug, fortæller Bjørn Kjos. Selvom der endnu ikke er en konkret aftale på plads med Aalborg Lufthavn, er den nordjyske lufthavns direktør begejstret for nyheden. - Det her er en kanonnyhed. Det bliver den første oversøiske flyrute fra Jylland, og det er rigtig godt for regionen. Jeg håber, det vil kunne tiltrække ikke blot nordjyder, men også andre turister. Vi har i forvejen en del norske passagerer, men det her vil helt sikkert kunne tiltrække endnu flere nordmænd, fordi det er så billigt, siger Aalborg Lufthavns direktør Søren Svendsen. Han er glad for, at Norwegian har fået øje på det potentiale der er i Aalborg Lufthavn. Som det ser ud nu er der tale om to ugentlige afgange til New York. - De to afgange vil skabe meget mere flytrafik, og det skaber mere arbejde både i lufthavnen men også for eksempel ved underleverandører, siger Søren Svendsen. Det vil efter al sandsynlighed blive engelsktalende personale, der vil møde passagererne i flyet til den amerikanske storby. Lige nu er planen nemlig, at ruten skal betjenes af selskabets amerikanske base.
Norwegian planlægger en ny billig, direkte rute fra Aalborg til New York.